REGOLAMENT TAL-KUMMISSJONI (KE) Nru 1263/2007
tas-26 ta’ Ottubru 2007
li jemenda r-Regolament (KE) Nru 290/2007 f'dak li jirrigwarda l-ħtiġijiet ta’ raffinar imsemmija fl-Artikolu 29 tar-Regolament tal-Kunsill (KE) Nru 318/2006
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 318/2006 ta’ l-20 ta’ Frar 2006 dwar l-organizzazzjoni komuni tas-swieq fis-settur taz-zokkor (titlu mhux uffiċjali) (1), u partikolarment l-Artikolu 40(2)(d) tiegħu,
Billi:
(1)
Ir-Regolament tal-Kummissjoni (KE) Nru 290/2007 tas-16 ta’ Marzu 2007 li jistabbilixxi għas-sena tas-suq 2007/2008 (titlu mhux uffiċjali) il-perċentwal provdut fl-Artikolu 19 tar-Regolament (KE) Nru 318/2006 (2) stabbilixxa l-perċentwal ta’ l-irtirar għal dik is-sena tas-suq għal 13.5 %.
(2)
L-Artikolu 2(1) tar-Regolament (KE) Nru 290/2007 immodifika l-ħtiġijiet tal-forniment tradizzjonali tas-settur tar-raffinar li jissemmew fl-Artikolu 29(1) u (2) tar-Regolament (KE) Nru 318/2006 billi applika għalihom tnaqqis ugwali għall-perċentwal ta’ rtirar, skond id-dispożizzjonijiet ta’ l-Artikolu 19(1), it-tieni inċiż, tar-Regolament (KE) 318/2006, fil-verżjoni tiegħu fis-seħħ mill-adozzjoni tar-Regolament (KE) Nru 290/2007. F'konformità mad-dispożizzjonijiet ta’ l-Artikolu 19 tar-Regolament (KE) Nru 318/2006, kif emendat bir-Regolament tal-Kunsill (KE) Nru 1260/2007 (3), il-ħtiġijiet imsemmija mhumiex modifikati b'irtirar applikat fuq il-produzzjoni taz-zokkor u ta’ l-iżoglukożju anqas mill-kwota. Jeħtieġ għalhekk li jitneħħa t-tnaqqis tal-ħtiġijiet imsemmija.
(3)
Jeħtieġ li r-Regolament (KE) Nru 290/2007 jigi emendat skond dan.
(4)
Il-miżuri provduti f’dan ir-Regolament huma f’konformità ma’ l-opinjoni tal-Kumitat ta’ Ġestjoni għaz-Zokkor,
ADOTTAT DAN IR-REGOLAMENT:
Artikolu 1
L-Artikolu 2 tar-Regolament (KE) Nru 290/2007 għandu jitħassar.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 26 ta’ Ottubru 2007.